Morten Bødskov (S), 2002-11-26:
Baggrunden for beslutningsforslaget er, at den organiserede kriminalitet i den grad er ved at komme til Danmark, og her er rockerkriminaliteten et særligt problem.
Rockerne er ekstreme, de er kyniske, og de er så velorganiserede, at man vel godt kan karakterisere det, de bedriver lige i øjeblikket, som egentlig mafialignende kriminalitet.
I midten af 1990'erne stod Socialdemokratiet, som mange temmelig sikkert husker, bag den såkaldte rockerlov, og den var et væsentligt bidrag til, at rockerkrigen ophørte.
Men siden har situationen imidlertid ændret sig.
I dag har Hells Angels og Bandidos sluttet fred.
Det betyder dog ikke, at deres kriminelle aktiviteter er ophørt, snarere tværtimod. Begge grupper udvider deres kriminelle aktiviteter til stadig nye og mere spidsfindige områder.
De udvider deres aktiviteter med stærkt kriminelle supportergrupper og placerer et stigende antal rockerborge i lokalsamfund.
Den rockerlov, som vi i Socialdemokratiet stod i spidsen for i midten af 1990'erne, virkede, men nu er der behov for et opfølgende skridt i kampen mod rockerne.
Problemerne med rockerkriminaliteten har nået så alvorligt et omfang, at det er vores opfattelse, at der må nye initiativer til.
I Horsens har politikredsen registreret, at 52 rockere står bag 1.543 forbrydelser og lovovertrædelser.
1.543 forbrydelser og lovovertrædelser i én politikreds.
Det er fuldstændig vanvittigt, men stadig væk også et bevis på, hvor stærkt de, når de bedriver den her kriminalitet, er i stand til at fastholde et lokalsamfund i utryghed og frygt for en gruppe, hvis eneste mål er at isolere sig fra fællesskabet bag barrikader af frygt, vold og terror. Der er ingen tvivl om, at politiet gør en fremragende indsats i bekæmpelsen af den omfattende rockerkriminalitet.
Det Nationale Efterforskningsstøttecenter, som i øvrigt blev oprettet under den tidligere regering, har vist sit værd.
Alene antallet af rockere, der er bag tremmer,
viser noget om politiets indsats, men desværre siger det også en hel del om, hvor omfattende rockernes kriminalitet er.
Der er masser af kommuner, som gør en stor indsats, men der er også mange kommuner, som i deres daglige arbejde støder mod barrierer, og masser af årsager er der hertil.
Rockerne kan have tilholdssted i en kommune, de kan have bopæl i en anden, hvilket kræver en omfattende kommunal koordination, og en række borgmestre har over for os tilkendegivet, at rockernes kriminalitetsform i dag er så veludviklet, at den kommunale sagsbehandling ofte i omfang og særlig i faglighed simpelt hen ikke er nok.
Samtidig er der, som det også er hørt før, eksempler på sagsbehandlere, som forståeligt nok lader rockernes sagskomplekser ligge af hensyn til sig selv og deres families tryghed, for ingen bryder sig jo om den form for indirekte utryghed eller trusler, som rockerne faktisk begår over for sagsbehandlerne.
Den måde, som rockerne opfører sig på, er fuldstændig uaaceptabel. Deres kriminalitet er voldsom, og den skal stoppes.
Derfor har Socialdemokratiet søsat
dette her beslutningsforslag.
For Socialdemokratiet er forslaget som sagt det næste skridt i opgøret med de kriminelle rockere.
Krigen fik ikke mindst Socialdemokratiet med rockerloven stoppet i midten af 1990'erne.
Nu beriger de sig ved en voldsom kriminalitet, og det er derfor, det er den, der skal stoppes nu.
Formålet med de her indsatscentre er altså at sikre et regionalt centrum, et effektivt regionalt centrum, for koordinering af indsatsen mod rockerkriminaliteten.
Vi forestiller os, det skal ligge i regi af told- og skatteregionen, vi forestiller os, at kommuner skal kunne overdrage sagsakter, hvis de har mistanke om, at der er relateret rockerkriminalitet, og vi forestiller os også, at sagsbehandlingen skal være anonym, fordi vi gerne vil medvirke til at lette det pres, som mange sagsbehandlere er under i dag.
Vi har bemærket, at rigspolitichefen i sin plan for øget indsats mod rockerkriminalitet skriver, at det samarbejde, der finder sted i dag, skal forstærkes, og at det, politiet laver i dag, ikke kan stå alene.
Problemet er bare, som det også er fremgået tidligere i debatten, at vi har utrolig svært ved at se, hvordan regeringens politik for, hvordan det her samarbejde skal forstærkes, er.
Regeringen lytter ikke til de borgmestre, som gentagne gange giver udtryk for, at der er problemer med koordinationen.
Jeg går jo ud fra, at vi alle sammen er enige om, at det ikke er nok, at politiet bare skal op på lakridserne, som det er blevet sagt på et tidspunkt.
Der skal ske en bedre koordineret indsats, for jeg går ud fra, at vi er enige om, at enhver form for kriminalitet er en trussel mod de grundprincipper, som vores velfærdssamfund bygger på.
Den undergraver normer og er en fuldstændig uacceptabel adfærd i et ellers velfungerende samfund.
Derfor er det her beslutningsforslag vigtigt.
Vi kan ikke som lokalsamfund, familier, børn og unge leve i den utryghed, som rockerne skaber i masser af lokalsamfund